Պատրիարքական Աթոռի Խորհրդակցական մարմինը երէկ յետմիջօրէին ժողով մը գումարեց Գումգաբուի մէջ։ Նիստին նախագահեց Պատրիարքական ընդհանուր փոխանորդ Տ. Արամ Արք. Աթէշեան, որ բացումին արտասանեց աղօթք մը։ Օրակարգի քննարկումներուն անցնելէ առաջ խորհրդակցութեան մասնակիցները ընդհանուր ամփոփ արժեւորումի մը ենթարկեցին 24 յունիսի ընտրութիւններով Թուրքիոյ մէջ ստեղծուած իրադրութիւնը։ Բոլորը ողջունելի համարեցին Հանրապետութեան նախագահ Րէճէպ Թայյիպ Էրտողանի վերընտրութիւնը։ Ժողովականները լաւատես էին, որ յառաջիկայ շրջանին ալ փոքրամասնութիւններու եւ յատկապէս մեր համայնքի խնդիրներուն վերաբերեալ հաւանական լուծումներու շուրջ կարելի է զարգացումներ ակնկալել։ Ժողովականները ողջունելի համարեցին նաեւ նորին սրբազնութեան կողմէ Հանրապետութեան նախագահ Էրտողանին ուղարկուած շնորհաւորականը։ Խորհրդակցութեան մասնակիցները Տ. Արամ Արք. Աթէշեանին նկատառման յանձնեցին, որ յառաջիկային շնորհաւորութեան նպատակով եթէ հնարաւոր ըլլայ քաղաքավարական այցելութիւն մը տալ հանրապետութեան նախագահին, ապա այդ առիթը անպայման պէտք է օգտագործել նաեւ համայնքային հրատապ հարցերու շուրջ յիշողութիւն թարմացնելու նպատակով։ Նորին սրբազնութեան խորհուրդ տրուեցաւ մասնաւորապէս յաչս պետական աւագանիին արծարծել առկախեալ ընտրութիւններու վերաբերեալ հարցերը։